Maca aggur ittezzi ittenneḍ, almi i tewwi ɣer texxamt-nni tuffirt, tesken-as-d nneɛcat-nni, tenna-as: «A mmi ɛzizen, baba-k ixdem-d nneɛcat-agi i kečč d watmaten-ik, ma yella d taqcict i d-sɛiɣ, ad aken-ineɣ, ad aken-yekfen dagi», teṭṭarḍaq d imeṭṭi, aqcic yettṣebbir-itt yeqqar-as: «ɣas barka imeṭṭi a yemma, ad nerwel»,terra-as yemma-s: «Ruḥ kečč d watmaten-ik ɣer teẓgi, muqlet-d ṭṭejra akk ɛlayen dinna, talim ɣer tqacuct-is ttɛassat s nnuba, err-t-d tiṭ-nwen ɣer lberj ma yella d aqcic i d-sɛiɣ ad dɛelqeɣ tabeḥnuqt tamellalt, imiren tzemrem ad d-tuɣalem, mebla lxuf, ma yella d taqcict i d-sɛiɣ ad awen-d-ɛelqeɣ tabeḥnuqt d tazeggaɣt am idamen, imir ɣas rewlet anda yebɛed, Rebbi ad yili di lɛun-nwen». Selmen warrac ɣef yemma-tsen, ṭṭfen abrid-nsen ɣer teẓgi, ttalin ɣer tqacuct n tbelluḍt s nnuba, xedmen nnuba tɛessast, allennsen ɣer lberj.